# Vállalkozásfejlesztés

## Sikeres családi vállalkozások

Számos kis családi vállalkozás tudott bővülni, fejlődni vagy akár nemzetközi piacra lépni az utóbbi években az EU-s pályázatok nyújtotta támogatásoknak köszönhetően. Sikerük egyértelműen jelzi: a kiváló minőségű termékekre országhatárokon innen és túl is nagy a kereslet.

### Újjáéledő legenda

„Egy legenda gondozása nagy felelősséggel jár” – vallja Csóll Péter. A Stühmer Kft. ügyvezetője arra vállalkozott 2005-ben, hogy feltámasztja a Stühmer Frigyes hamburgi cukrászmester által, 1868-ban alapított első magyar csokoládégyárat. Megvásárolta az Eger szívében lévő Stühmer édességboltot, a Stühmer márkanevet, majd megnyitotta első, novaji üzemüket. Az ügyvezető büszke arra, hogy édességeik színvonala és ízvilága nem a szocialista tömegtermékeket, hanem a békebeli Stühmer-korszakot idézi. Legutóbbi EU-s pályázatát követően a vállalkozás maklári üzemét bővítették ki és szerelték fel a legmodernebb gépekkel.

### Folyamatos fejlesztés szükséges

A Detki Keksz Kft. 30 éve van jelen a hazai piacon. Ez idő alatt rengeteget fejlődött a cég, óriási szakmai tudást halmoztak fel, viszont ahhoz, hogy a továbbiakban is versenyképesek tudjanak maradni, elengedhetetlen a folyamatos fejlesztés és bővítés. Mivel a szükséges lépéseket kizárólag saját forrásból nem tudták volna megtenni, óriási segítséget jelentettek számukra a sikeres EU-s pályázatok. Ezeknek köszönhetően sikerült növelni a cég termelékenységét, új munkatársakat tudtak felvenni, költséghatékonyabbá váltak, valamint lehetőségük nyílt új termékek gyártásának megkezdésére is.

### Nemzetközi eredmények

Az 1993-ban alapított KOVÁCS Vegyesipari, Kereskedelmi és Szolgáltató Kft. kis családi vállalkozásból folyamatosan nőtte ki magát a nemzetközi kereskedelemben is részt vevő vállalkozássá, mely folyamatban sikeres EU-s pályázatuknak is fontos szerepe volt. A ma már közel 500 főt foglalkoztató cég profilja a fémmegmunkálás, amely két fő területre irányul: a kovácsolásra és a forgácsolásra. Jelenleg az alapító család két generációja egy mérnöki gárda támogatásával széles körben gyárt alkatrészeket, elsősorban az autóipar számára, külföldre és belföldi forgalmazásra egyaránt.

### 100 százalékban magyar

A több mint negyedévszázados múltra visszatekintő Naturtex Kft. fő profilja a különféle természetes, illetve szintetikus anyaggal töltött paplanok, párnák gyártása. A 100 százalékig magyar tulajdonban lévő családi vállalkozás, meghatározó hazai piaci részesedése mellett további 40 országba szállítja 700 különféle kiváló minőségű, hosszú élettartamú termékét. A kis családi vállalkozásként induló Naturtex Kft. árbevételének közel 80 százalékát mára az export biztosítja. Ahhoz pedig, hogy nemzetközi téren fel tudják venni a versenyt a nagy múltú, tőkeerős nyugat-európai gyártókkal, elengedhetetlen a folyamatos fejlesztés. A cég az elmúlt években számos sikeres beruházást valósított meg EU-s pályázatok segítségével: ezek legnagyobb része a gyártási kapacitás növelésére és korszerűbbé tételére irányult, ugyanakkor sor került több energetikai és informatikai beruházásra is, amelyek hozzájárultak a működés költséghatékonnyá tételéhez és ezáltal a versenyképesség javításához is..

### Külföldön is sikeres magyar fejlesztés

A kezdetekben kiskereskedelemmel foglalkozó Schriffert Kereskedőház Bt. 2000-es indulása után négy évvel kifejlesztette saját előmelegítőjét. Bár a szerkezetet a cég először saját használatra készítette, azóta beindult a gyártás is, amivel az észt, litván és lengyel piacokat is meghódította. A cég példája igazolja, hogy a hazai vállalatokban is megvan a potenciál arra, hogy saját ötleteik, fejlesztéseik révén külföldön is komoly sikereket érjenek el. A bővítésben, az eszközbeszerzésben és az új, 500 négyzetméteres üzemcsarnok építésében EU-s pályázatuk is komoly segítséget jelentett.

### A hazai cégekben is megvan a potenciál arra, hogy saját ötleteik, fejlesztéseik és munkájuk révén külföldön is komoly sikereket érjenek el.